Liselott Blixt (DF), 2009-04-14:
En kosttilskudsportal er netop det, som vi i Dansk Folkeparti har kæmpet for i lang tid.
Vi har netop ved konferencer og møder arbejdet med, hvad der kunne være en hjælp på området, som vi synes har haltet langt bagefter.
Dansk Folkeparti har ved vores egne sundhedskonferencer rådført os med forskellige læger og andre fagfolk for at finde en måde at kunne understøtte, vejlede og informere vores borgere på.
Her kom vi til det resultat, at en kosttilskudsportal måtte være en start til at få det her område til at fungere.
Med dette forslag etablerer Fødevarestyrelsen en internetportal, så man som forbruger kan søge information om et givet kosttilskud, der er på markedet.
Dette er for at sikre forbrugerne et højt beskyttelsesniveau, så forbrugerne kan få information om og dokumentation af effekten af de kosttilskud, der udbydes på markedet i Danmark.
I kosttilskudsbekendtgørelsen er kosttilskud defineret som et produkt, der uden at være et lægemiddel sælges som tilskud til sædvanlig kost, og som ikke er et almindeligt fortæret levnedsmiddel, og produktet må ikke være af energimæssig betydning.
Kosttilskud kan aldrig erstatte sund og varieret mad, men kan anvendes til at understøtte menneskers indtag af essentielle næringsstoffer og vigtige komponenter fra bl.a. planter i form af antioxydanter, fibre, fedtsyrer osv., som vi ved har en positiv indflydelse på vores sundhed.
Men i dag ser vi ofte et meget stort marked, så man som forbruger meget hurtigt kan blive vildledt i stedet for vejledt.
Man får bestilt varer fra udlandet og har derfor ikke den fornødne viden om det pågældende produkt, ej heller om det er lovligt og sælges i Danmark.
I Dansk Folkeparti ønsker vi en side, hvor man som forbruger kan se, hvad der er anmeldt af kosttilskud, samt den dokumentation, der ligger, af såvel positiv som negativ omtale.
Vi håber med denne side at kunne opnå en større åbenhed på området, så vi undgår forvirrede forbrugere, der blot ønsker at forebygge med kosttilskud, og som har svært ved at se, hvad der er ret og vrang.
Dette forslag skal sikre forbrugerne en lettere indgang til Fødevarestyrelsens forbrugerrettede oplysninger om kosttilskud.
De vil kunne få gavn af det ved at få en viden om det pågældende produkt ved at søge om det på siden.
For som forbruger læser og hører man om produkter, der skulle være godt til dette eller hint, og her er det altså vigtigt at kunne træffe et valg på et så oplyst grundlag som muligt, så man undgår at tage nogle produkter, der er overflødige, eller som ikke er anmeldt i Danmark.
Forslaget lægger op til at fremme indtaget af kosttilskud blandt de forbrugere, som har et særligt behov, for vi ved, at mange af dem, der tager et kosttilskud, måske ikke har brug for det, mens de, der kunne have brug for det, ikke får den fornødne viden.
Det bør den her side også være med til at give dem.
Forslaget skal også understøtte Fødevarestyrelsens indsats for at beskytte forbrugerne mod farlige kosttilskud og mod vildledning ved at styrke forbrugerens mulighed for også selv at vurdere, om et kosttilskud er lovligt eller sikkert.
Vi ser ofte tilfældige reklamer om kosttilskud, der enten lover os alle et bedre helbred eller på anden måde vil gavne os.
Vi får reklamerne via internettet, og vi får dem som spammail i vores daglige post.
Nu skal vi have en portal, hvor vi har al den oplysning, der skal til, for at vi får de tilskud, som vi har brug for.
Derfor hilser vi forslaget velkomment og håber, at forbrugerne vil tage godt imod det.